Bomba masih perlukan PPE
KUCHING : Jabatan Bomba dan Penyelamat Malaysia (JBPM) Sarawak
mengalu-alukan sumbangan Peralatan Perlindungan Diri (PPE) daripada orang ramai
untuk digunakan semasa operasi sanitasi awam. Penolong Pengarah Operasi Negeri Tiong Ling Hii berkata, pihak bomba
sememangnya dibekalkan dengan PPE namun sebenarnya masih tidak mencukupi. “Anggota kami melakukan operasi sanitasi awam ini setiap hari di beberapa
lokasi dan pasti memerlukan banyak bekalan PPE. “Kami mmpunyai PPE yang agak terhad khususnya untuk digunakan semasa
menjalankan operasi di kawasan yang sudah tercemar,” katanya. Beliau berkata demikian ketika ditemui pada majlis Penyerahan Sumbangan PPE
oleh Persekutuan Persatuan Cina Bahagian Kuching, Samarahan dan Serian yang
disampaikan oleh Presidennya, Datuk Richard Wee di Balai Bomba dan Penyelamat
(BBP) Padungan di sini semalam. Menurut Tiong, antara PPE yang menjadi keperluan penting ialah baju hujan
pakai buang yang sebelum ini anggotanya terpaksa menggunakan baju hujan bomba
sendiri. Katanya, beliau sangat berterima kasih atas sumbangan yang dihulurkan itu
dan akan digunakan dengan sebaiknya. Tambahnya, sumbangan PPE itu juga bukan hanya digunakan oleh anggota di
Kuching tetapi turut diagihkan ke balai-balai di Samarahan, Bintulu dan Sibu. Kata Tiong, sumbangan seperti itu menunjukkan sikap prihatin masyarakat
terhadap keperluan pasukan barisan hadapan dalam menangani wabak Covid-19 yang
melanda bukan sahaja di Sarawak malah seluruh negara dan dunia. Perkara seperti itu juga katanya memberi kesan positif kepada anggota yang
bertugas kerana mereka tahu penat lelah mereka dihargai sekali gus menjadi
sokongan moral. Antara sumbangan yang disampaikan ialah baju hujan, penutup mulut dan
hidung, air mineral, cecair pembasmi kuman, dan penutup kepala yang dianggarkan
bernilai kira-kira RM3,000. 
See author's posts
